О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА - ПОТВРЂИВАЊЕ

Разлози за доношење Закона о потврђивању Oквирног споразума о зајму LD 2026 (2019) између Банке за развој Савета Европе и Републике Србије за програмски зајам - Водоснабдевање и постројења за пречишћавање отпадних вода, потписаног у Београду 27. фебруара 2020. године и у Паризу 3. марта 2020. године, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 91/19) према којој Народна скупштина Републике Србије одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Како би обезбедила потребна средства, Република Србија је упутила Банци за развој Савета Европе (у даљем тексту: Банка) захтев за одобрење делимичног финансирања програмског зајма - Водоснабдевање и постројења за пречишћавање отпадних вода, у износу дo 200.000.000 евра, који је Административни савет Банке одобрио 21. новембра 2019. године.

Законом о буџету Републике Србије за 2020. годину („Службени гласник РС”, бр. 84/19, 60/20-др. пропис, 62/20-др. закон и 65/20-др. закон) у члану 3. одобрено је задуживање код Банке за развој Савета Европе за спровођење Пројектa унапређења инфраструктуре за заштиту животне средине у износу до 500.000.000 евра, који укључује и програмски зајам - Водоснабдевање и постројења за пречишћавање отпадних вода у износу до 200.000.000 евра (у даљем тексту: Програм).

Закључком Владе 05 број: 48-780/2020-1 од 30. јануара 2020. године, утврђена је Oснова за вођење преговора са Банком у вези са одобравањем зајма за Програм и усвојен Нацрт оквирног споразума о зајму између Банке за развој Савета Европе и Републике Србије LD 2026 (2019) за програмски зајам - Водоснабдевање и постројења за пречишћавање отпадних вода.

Циљ предложеног Програма је финансирање приоритетних инвестиција у Србији у водном сектору, пре свега у подсекторима водоснабдевања и пречишћавања отпадних вода. Кредитом би се финансирале приоритетне мере за унапређење водоводне мреже у око 60 општина у Србији, као и изградња нових постројења за пречишћавање отпадних вода у земљи. Програм се састоји од две компоненте. Фокус компоненте водоснабдевања је на обнови водоводних мрежа уз спровођење приоритетних мера у око 60 општина, док се компонента отпадних вода односи на изградњу нових постројења за пречишћавање отпадних вода у одабраним општинама, као и санације и могуће проширење канализационе мреже. Неки потпрограми су већ у напредној фази припреме која се финансира из IPA (Instrument for Pre-Accession Assistance-Инструмент за претприступну помоћ) средстава.

За компоненту 1 - водоснабдевање, Програм ће подржавати делимичну санацију општинских водоводних система у Републици Србији, уз примену приоритетних мера у тим системима, као и њихову аутоматизацију, укључивањем уређаја за праћење. Специфични циљеви ове компоненте су:

• смањење губитака воде у општинским системима;

• побољшана покривеност системима за снабдевање водом;

• побољшан квалитет воде за пиће;

• повећана ефикасност у захватању и/или дистрибуцији воде, укључујући повећање уштеде енергије и смањење оперативних трошкова који су усмерени на хитне интервенције комуналних предузећа;

• побољшани системи управљања водоснабдевањем путем праћења главних параметара мреже, мерења и смањења губитака воде.

За компоненту 2 - отпадне воде, програм ће подржавати изградњу и реконструкцију постројења за пречишћавање отпадних вода и припадајућих канализационих мрежа у великом броју општина. Циљ ове компоненте је смањење загађења из нетретираних отпадних вода, смањење учесталости здравствених проблема и заштита ресурса површинских и подземних вода у контексту повећане осетљивости услед климатских промена. Поред тога, Програм би требало да омогући Републици Србији да покрене велики инвестициони програм усклађен са Директивом ЕУ о комуналним отпадним водама и Директивом ЕУ о питкој води.

Специфични циљеви укључују:

• повећан број домаћинстава која су прикључена на централизоване мреже прикупљања отпадних вода;

• побољшан квалитет водних тела површинских вода и очување екосистема и биолошке разноликости који зависе од ових водних тела површинских вода (тј. смањење загађења подземних и површинских вода);

• повећана ефикасност у сакупљању, уклањању, пречишћавању и елиминацији отпадних вода;

• побољшана заштита водоизворишта и водоснабдевања од загађења.

Близу два милиона људи у око 60 општина широм земље директно ће имати користи од Програма.

Компонента 1 - водоснабдевање, осмишљена је као приоритетни програм грантова за општине. Упућен је позив свим општинама да учествују и финансирају приоритетне мере за побољшање њихових водоводних мрежа преко Канцеларије за управљање јавним улагањима (КУЈУ), која ће бити задужена за целокупно управљање компонентом 1 Програма како би се осигурала квалификованост инвестиција и квалитет документације.

За компоненту 2 - отпадне воде, Министарство заштите животне средине (МЗЖС) развило је индикативни инвестициони програм који укључује приоритетну инфраструктуру за сектор отпадних вода и почетне процене трошкова за припрему, изградњу, надзор, непредвиђене трошкове и институционалну подршку. За ову компоненту, МЗЖС ће бити одговорно за припрему и спровођење пројеката у сарадњи са КУЈУ. КУЈУ ће бити одговорна за активности набавке, укључујући тендерски поступак, уговарање, финансијско управљање (рачуноводство и плаћања), процену, надзор и контролу, у складу са споразумом између МЗЖС и КУЈУ.

Укупна вредност Програма се процењује на 300 милиона евра, а финансираће се на следећи начин: до 200 милиона евра односно 67% укупне вредности Програма обезбедиће се кредитним средствима Банке, 40 милиона евра тј. 14% укупне вредности Програма представља зајам Европске инвестиционе банке, 10 милиона евра односно 3% укупне вредности Програма из донације Европске инвестиционе банке, кроз Иницијативу за економску отпорност, 40 милиона евра односно 14% укупне вредности Програма је обезбеђено из IPA донације, преосталих 10 милиона евра односно 4% укупне вредности Програма обезбеђиваће се из буџета локалних самоуправа.

Наведеним оквирним споразумом о зајму предвиђено је да Банка стави на располагање Републици Србији кредитна средства под следећим условима:

- зајмодавац: Банка за развој Савета Европе;

- зајмопримац: Република Србија;

- тело за спровођење Програма: Канцеларија за управљање јавним улагањима;

- износ задужења: 200.000.000 евра;

- предвиђена је могућност зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;

- приликом повлачења транше, зајмопримац има могућност избора између годишње, полугодишње и тромесечне отплате кредита;

- приступна накнада и накнада на неповучена средства зајма се не плаћају;

- за сваку појединачну повучену траншу, зајмопримац има могућност избора периода отплате до 20 година са укљученим периодом почека до 5 година;

- период алокације кредитних средстава сваке транше је 12 месеци од датума исплате транше;

- крајњи датум расположивости кредитних средстава је 31. децембар 2026. године, у складу са роком за завршетак Програма;

- зајам се реализује у најмање 2 транше.

Фиксна каматна стопа означава годишњу каматну стопу, одређену од стране Банке у складу са критеријумима које периодично дефинишу управна тела Банке, за зајмове изражене у еврима, која ће бити одређена приликом повлачења сваке нове транше и важиће током целокупног периода отплате те транше. Варијабилна каматна стопа је једнака тромесечном или шестомесечном EURIBOR-у као референтној стопи, увећаној за одређени процентни распон који Банка одређује при повлаћењу транше.

Приступна накнада и накнада за ангажовање средстава (провизија на неповучена средства) се не плаћају, а зајмопримац може захтевати и превремену отплату зајма.

Максимални период отплате зајма који нуди Банка је до 20 година, укључујући период почека до 5 година (мировање отплате главнице дуга), који се прецизира приликом повлачења сваке кредитне транше. Крајњи датум расположивости кредитних средстава је 31. децембар 2026. године, јер је предвиђено да се Програм реализује у периоду од 01. септембра 2020. године до 30. јуна 2026. године.

Потенцијални социјални утицај планираних инвестиција је висок јер би директно смањио загађење воде и повећао отпорност на климатске промене у сектору услуга у водоснабдевању и канализацији Републике Србије. Програм би допринео количини и квалитету водних ресурса, у контексту климатске несигурности у вези са количином падавина, али и смањио укупно загађење површинских и подземних вода, очувао водне ресурсе, екосистеме и биодиверзитет који зависи од ових површинских водних тела.

Главни циљ Програма је смањење загађења вода и повећање отпорности на климатске промене у сектору услуга у водоснабдевању и канализацији у Републици Србији, смањењем оптерећења отпадним водама и загађењем.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Oквирног споразума о зајму LD 2026 (2019) између Банке за развој Савета Европе и Републике Србије за програмски зајам - Водоснабдевање и постројења за пречишћавање отпадних вода, потписаног у Београду 27. фебруара 2020. године и у Паризу 3. марта 2020. године, у оригиналу на енглеском језику.

Одредба члана 2. овог закона садржи текст Oквирног споразума о зајму LD 2026 (2019) између Банке за развој Савета Европе и Републике Србије за програмски зајам - Водоснабдевање и постројења за пречишћавање отпадних вода, у оригиналу на енглеском језику и у преводу на српски језик.

Одредбом члана 3. уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.